Når kommunen modtager en underretning om mistanke om omsorgssvigt, så er det fortsat meget sjældent, at den kommer fra en muslimsk friskole.

Sidste år kunne DR fortælle, at de 12 muslimske friskoler i København underretter markant mindre end de øvrige skoler.

Jeg tror, det skyldes, at de forældre vi har, er meget optaget af barnets skole og barnets vel. Ibrahim Güzel, viceskoleleder på Sjællands Privatskole.

Og selvom antallet af underretninger fra skolerne er steget en smule, er problemet fortsat stort. I 2017 sendte de muslimske friskoler i Københavns Kommune 11 underretninger om mistanke om mistrivsel blandt elever, der bor i kommunen. Dermed er der tre gange så langt mellem underretningerne på de muslimske friskoler sammenlignet med de andre private- og friskoler i Københavns Kommune.

Sjællands Privatskole i København er en af de muslimske friskoler, som sjældent underretter om mistrivsel.

- Jeg tror, det skyldes, at de forældre, vi har, er meget optaget af barnets skole og barnets vel, mener Ibrahim Güzel, som er viceskoleleder på Sjællands Privatskole i København.

Læs også : Muslimsk friskole mistænkt for ikke at underrette om børn der udsættes for vold

Men på Københavns Rådhus vækker tallene bestemt ikke begejstring hos socialborgmester Mia Nyegaard (R).

Hvad er en underretning? Alle borgere har pligt til at underrette kommunen, hvis man har kendskab til børn og unge under 18 år, som mistrives og har behov for hjælp.

Det fremgår af serviceloven, at lærere, skoleledere og andre offentligt ansatte har skærpet underretningspligt, og at tavshedspligten må vige for underretningspligten.

Underretningerne kan f.eks. handle om omsorgssvigt, misbrug i hjemmet, bekymring om voldelige overgreb eller ulovligt skolefravær Kilde: Ankestyrelsens Underretningsstatistik 2015

- Jeg synes, det er stærkt bekymrende. Underretningen skal sikre, at vi hjælper kommunens børn, og det er lige gyldigt, hvilken type skole man går på.

Mia Nyegaard er ikke alene om sin bekymring. Ifølge Pernille Rosenkrantz-Theil, som er Socialdemokratiets socialordfører, er det en katastrofe, at de muslimske friskoler underretter kommunen så sjældent om omsorgssvigt.

Og det betyder ifølge socialdemokraten, at der er børn, som ikke får hjælp.

- Hver gang man misser en underretning, skal man huske på, at der sidder et socialt udsat barn, der ikke får muligheden for at få den hjælp, det har behov for. Med de her kæmpe forskelle i underretningen er det umuligt, at der ikke kommer nogle børn i klemme, mener Pernille Rosenkrantz-Theil.

Med de her kæmpe forskelle i underretningen, så er det umuligt, at der ikke kommer nogle børn i klemme. Pernille Rosenkrantz-Theil, socialordfører for Socialdemoktratiet

Men det argument er Ibrahim Güzel helt uenig i. Han understreger, at underretningerne bliver taget meget seriøs, og at forskellen kan skyldes det forebyggende arbejde, de laver på skolen og de engagerede forældre.

- Der er en konstant dialog mellem skole, forældre og elever. Vi arbejder meget med, hvordan man er gode forældre, siger han og fortsætter:

- Forældrene betaler jo og har en idé med at sende dem herover. Derfor er det svært at finde børn med mistrivsel.

Mistænksomhed fra politisk side

Skolerne har pligt til at underrette kommunen, hvis en lærer eller skoleleder har mistanke om, at et barn bliver udsat for vold eller misbrug i hjemmet, har ulovligt fravær eller på andre måder mistrives.

De fire andre muslimske friskoler i hovedstadsområdet i 2017: Ros Privatskole: 79 elever - 0 underretninger

Freds Skole: 28 elever – 0 underretninger

Al Ichrad: 64 elever – 0 underretninger

Helsingør Privatskole: 91 elever – 0 underretninger

Alligevel mistænker socialborgmester Mia Nyegaard, at der kan være skoler, der undlader at underrette kommunen. Men den politiske skepsis bliver mødt af skarp kritik af viceskoleleder Ibrahim Güzel.

- Politikerne har en teori om, at det er fordi, vi beskytter forældrene, men det har jeg ingen interesse i. I sidste ende ville det jo koste mig skolen, hvis jeg dækkede over en forældre, og det er jeg bestemt ikke interesseret i.

Selvom antallet af underretninger fra de muslimske friskoler er steget en smule, ligger de forsat langt fra antallet af indberetninger fra de øvrige skoler.

Politikerne har en teori om, at det er fordi, vi beskytter forældrene, men det har jeg ingen interesse i. I sidste ende ville det jo koste mig skolen, hvis jeg dækkede over en forældre, og det er jeg bestemt ikke interesseret i. Ibrahim Güzel, viceskoleleder på Sjællands Privatskole

Peter Bendix Pedersen, der er formand i Dansk Friskoleforening, som repræsenterer alle friskoler i Danmark, vil dog ikke spekulere i, om friskolerne underretter for lidt.

- Der skal underrettes det, der skal underrettes. Enhver skole er forpligtet til at gøre det, og det håber jeg bliver gjort, som det skal.

Kommunen er på sagen

Siden årsskiftet har Københavns Kommune sat penge af til skolesocialrådgivere, der kommer ud på de muslimske friskoler.

Mia Nyegaard håber, at det vil betyde, at der kommer flere underretninger i de kommende år. Det samme gør Peter Bendix Pedersen, og derfor forventer han også, at antallet af underretninger vil stige i den forbindelse.

- Jeg tror, det vil hjælpe skolerne til at blive bedre til at håndtere de situationer, hvor der er brug for at lave en underretning.

Undervisningsminister Merete Riisager fra Liberal Alliance skriver følgende i en mail:

”Styrelsen for Undervisning og Kvalitet er i gang med at lave en revideret version af sin vejledning til frie grundskoler om underretningspligten, og hvad personalet skal holde øje med blandt eleverne i forhold til underretninger. Samtidig er jeg bekendt med, at styrelsen er i dialog med Københavns Kommune om emnet.”

Ud over København er der også langt mellem underretningerne i Roskilde og Helsingør. De fire muslimske friskoler, der ligger i de kommuner, lavede sidste år ingen underretninger om mistanke om mistrivsel.